Αθλητικός Όμιλος Τυμπακίου

Ο **Αθλητικός Όμιλος Τυμπακίου** είναι ελληνικό ποδοσφαιρικό σωματείο το οποίο εδρεύει στο Τυμπάκι και ιδρύθηκε το 1965. Επίσημα χρώματα του αποτελούν το μαύρο και το λευκό. Χρησιμοποιεί ως αγωνιστική έδρα το Δημοτικό Γήπεδο Τυμπακίου.

## Ιστορία
Ο Αθλητικός Όμιλος Τυμπακίου ιδρύθηκε το 1965 και το πρώτο επίσημο καταστατικό του συλλόγου συνέταξε ο Γιώργος Ταβερναράκης. Ο Α.Ο.Τ. αναγνωρίστηκε επίσημα από την ΕΠΟ με Αριθμό Μητρώου ΕΠΟ 1610. 
 
Το 1985, 20 χρόνια ύστερα από την ίδρυσή του, ο Α.Ο.Τ. κατέκτησε το πρωτάθλημα του 2ου ομίλου της Α΄ Κατηγορίας, ωστόσο όμως στη συνέχεια ηττήθηκε από τον Π.Ο.Α. στον αγώνα κατάταξης και έχασε τον τίτλο του πρωταθλητή Ε.Π.Σ. Ηρακλείου και το δικαίωμα ανόδου στην Εθνική Ερασιτεχνική κατηγορία, την 4η τη τάξει κατηγορία. Το 1992 αναδείχθηκε πρωταθλητής Ε.Π.Σ. Ηρακλείου και κέρδισε την άνοδο στην Δ΄ Εθνική κατηγορία στην οποία αγωνίστηκε για πρώτη φορά τη σεζόν 1992-93, γνωρίζοντας όμως τον υποβιβασμό. Το 1994 κατέκτησε εκ νέου το πρωτάθλημα Ε.Π.Σ. Ηρακλείου και την άνοδο στην Δ΄ Εθνική, όπου αγωνίστηκε για 2η φορά τη σεζόν 1994-95, χωρίς να καταφέρει να παραμείνει.

Το 2005 αναδείχθηκε πρωταθλητής Ε.Π.Σ. Ηρακλείου και κέρδισε ξανά την άνοδο στην Δ΄ Εθνική. Αυτή τη φορά, στην 4η τη τάξει εθνική κατηγορία παρέμεινε για 3 χρονιές, από τη σεζόν 2005-06 έως τη σεζόν 2007-08. Το 2022 με 76 βαθμούς στο βαθμολογικό πίνακα αναδείχθηκε εκ νέου πρωταθλητής Ε.Π.Σ. Ηρακλείου ύστερα από 17 χρόνια και κέρδισε το δικαίωμα συμμετοχής στο ειδικό πρωτάθλημα για την άνοδο στην Γ΄ Εθνική.

Στην παρθενική του συμμετοχή ο Α.Ο.Τ. στο πρωτάθλημα της Γ΄ Εθνικής την σεζόν 2022-23 δεν θα τα καταφέρει και θα υποβιβαστεί. Ύστερα από ένα χρόνο μακριά από το πρωτάθλημα της Α1 Κατηγορίας Ε.Π.Σ. Ηρακλείου λόγω της συμμετοχής στην Γ΄ Εθνική θα επιστρέψει δυνατότερος στην Α1 κατηγορία του τοπικού πρωταθλήματος και παρά τα προβλήματα και τις δυσκολίες που προέκυψαν λόγω του μητρώου θα ξανά αναδειχθεί πρωταθλητής Ε.Π.Σ. Ηρακλείου για την σεζόν 2023-24, ύστερα από 2 χρόνια, με συγκομιδή 76 βαθμών στο πίνακα της Α1 κατηγορίας (ανάλογη βαθμολογία είχε και την σεζόν 2021-22 που κατέκτησε και τότε το πρωτάθλημα), έχοντας 25 νίκες, μια ισοπαλία και 4 ήττες, 4 βαθμούς μακριά από τον δεύτερο Ηρόδοτο στο πρωτάθλημα της Α1 Κατηγορίας Ε.Π.Σ. Ηρακλείου.

Με το πρωτάθλημα αυτό εξασφάλισε ξανά την συμμετοχή στο ειδικό ερασιτεχνικό πρωτάθλημα ανόδου στο οποίο πέτυχε την επάνοδο στην Γ΄ Εθνική μετά από έναν χρόνο. Στο θεσμό του Κυπέλλου Ε.Π.Σ. Ηρακλείου θα αποκλειστεί από τον Ηρόδοτο στα προημιτελικά του θεσμού στον νοκ άουτ αγώνα που διεξήχθη στο Τυμπάκι με σκορ 0-0 στην κανονική διάρκεια και νίκη με 2-4 στα πέναλτι για την ομάδα του Ηροδότου.

Την σεζόν 2024-25 δεν κατάφερε ξανά να παραμείνει στην Γ΄ Εθνική και εν τέλει επέστρεψε στο τοπικό πρωτάθλημα.

Συνολικά έχει κατακτήσει 5 πρωταθλήματα Α1 Κατηγορίας Ε.Π.Σ. Ηρακλείου (1991-92, 1993-94, 2004-05, 2021-22, 2023-24) και έχει υπάρξει φιναλίστ του Κυπέλλου Ε.Π.Σ. Ηρακλείου, με τελευταία παρουσία του στον τελικό της διοργάνωσης το 2005 με αντίπαλο τον Αλμυρό Γαζίου στο Παγκρήτιο Στάδιο.

## Τίτλοι
* Πρωτάθλημα Α1 Κατηγορίας Ε.Π.Σ. Ηρακλείου: 5
** 1991-92, 1993-94, 2004-05, 2021-22, 2023-24

## Παραπομπές


## Εξωτερικοί σύνδεσμοι
* Ο Α.Ο. Τυμπακίου στην Ε.Π.Σ. Ηρακλείου

Κατηγορία:Αθλητικοί σύλλογοι Ηρακλείου
Κατηγορία:Ιδρύσεις αθλητικών συλλόγων το 1965
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1965